การประปานครหลวง เตรียมความพร้อมหัวดับเพลิงสีแดง ป้องกันอัคคีภัยช่วงตรุษจีน
นางชวิณา วิรัตน์โยสินทร์ ผู้อำนวยการฝ่ายสื่อสารองค์กร การประปานครหลวง (กปน.) เปิดเผยว่า ช่วงเทศกาลตรุษจีน เป็นช่วงที่มีสถิติการเกิดเพลิงไหม้และอุบัติภัยสูงขึ้น ขณะนี้การประปานครหลวง ( กปน. ) ได้ตรวจสอบหัวดับเพลิงสีแดงในพื้นที่กรุงเทพมหานคร นนทบุรี และสมุทรปราการ แล้วกว่า 28,801 จุด โดยบำรุงรักษาและทดสอบการทำงานให้พร้อมใช้งานตลอด 24 ชั่วโมง และขอความร่วมมือประชาชนไม่นำสิ่งของมาวาง หรือสร้างสิ่งปลูกสร้างกีดขวางหัวดับเพลิง หลีกเลี่ยงการจอดยานพาหนะทับประตูน้ำบริเวณใกล้หัวดับเพลิง นอกจากนี้ หากพบหัวดับเพลิงชำรุด สามารถแจ้งผ่านช่องทางต่างๆ หรือ MWA Call Center 1125 ตลอด 24 ชั่วโมง พร้อมกันนี้ เชิญชวนประชาชนลดการจุดธูป เผากระดาษเงินกระดาษทอง หากหลีกเลี่ยงไม่ได้ แนะนำเลือกธูปก้านสั้น รวมทั้งให้ปฏิบัติตามคำแนะนำของกระทรวงสาธารณสุข ได้แก่ กินอาหารปรุงสุก ใช้ช้อนส่วนตัว หมั่นล้างมือให้สะอาดด้วยน้ำประปา หรือเจลล้างมือแอลกอฮอล์ ไม่นำมือมาสัมผัสตา จมูก ปาก และสวมหน้ากากอนามัยเมื่ออยู่ในที่ชุมชน